khistorydata/jeongjo-sjw-relations huggingface dataset:
정조 11년 · 목
予曰進書事分付福源以下就庭行禮訖奉書函置于案降堦行禮訖領議政金致仁曰今月已盡自來日當爲擧行矣予曰其在愼重之道有難輕易設廳在昔辛丑明聖聖后時初無設廳之事只出捲草官矣其時所不設者今若置之誠爲張大予意姑俟來月念間更議似不妨矣致仁曰來月卽彌月之朔邦慶安知不在於念前耶臣意則趁卽設廳實合事宜矣左議政李在協曰辛丑則似由於外廷之不知而然也予曰差出捲草官之時外廷豈不知之乎福源曰設廳之擧恐不宜逆待念間也予曰設廳卽儀文間事今番則凡事欲自內措備外面儀文雖或不備亦何妨之有予曰總戎使之不爲行公於藥院誠爲過當何處必得來郭汾陽然後可爲藥房提調乎致仁曰前提調旣以此遞免則其所撕捱似無怪予曰前提調則乃以久任故許免矣福源曰御製上進實是罕有之盛擧而如臣無似忝叨閣班尤切慶幸矣予曰十年間詩文裒輯至爲六十卷亦不料如此之多矣先朝御製編次之役先卿實始膺之而予嗣服後設閣之初卿又首膺閣任又參今日進書之班父子兩代俱有此事在卿當以爲榮幸矣福源曰聖敎及此臣父冥冥中如有知必當感泣矣予曰先朝每十年編次原編旣成之後又有績編別編其時編次效勞綾思君具允明爲最且進書之儀亦始自此人之建白矣福源曰然矣予曰繼先卿而任編次者趙明履乎福源曰故奉朝賀元景夏亦爲編次矣予曰其時編次人生存者徐命膺蔡濟恭及綾恩君也予曰昨聞奉朝賀趙暾前此有侍從臣父例加之資而初不受出云此便是降資也將何以處之致仁曰趙暾之不出例加恩資雖出於不敢干恩之意而其在事體誠過當臣意則推恩加資自上特命追給似好矣予曰當爲追給矣予曰昨因堂箚有經筵情病外譴罷之命而聞諸臣皆有衆所共知情病云譴罷之典無所施矣予命鍾秀曰卿之謝箋幾時當爲之卿家壽宴予初未聞知再昨夕始因他事聞之乃有食物輸送之命矣先朝廣孝錄卿等亦嘗見之乎鍾秀曰恩造罔極誠不知所達謝箋臣退出後書進矣予曰近來亞卿乏人昨日同義禁前望無可點者矣致仁曰亞卿旣乏人不可不陞擢而嶺伯金光默於通政中久次且是可用人矣予曰嶺伯則方在藩任今雖加資無益於在京乏人目下位著苟艱甚矣在京人中誰可爲之兵曹堂上李祖源何如致仁曰李祖源則加資不久而皆自上特擢豈拘於此乎予曰李祖源加資何時爲之性源曰再昨年矣予曰然則太驟矣致仁曰似當以銓曹久次擢用矣予曰如李時秀履歷正宜陞資而新北伯方當碑役訖役後當爲加資一門兩人同時陞資似涉如何矣致仁曰如徐鼎修亦合陞用矣予曰畿伯陞資屬耳此亦似有嫌礙矣予曰訓將頃日春塘臺殿座時以試官在通化門外引義不進屢飭而後始入來國體寧容如是乎予曰向於捕將處申飭査事而至今不得尋覓云此事將何以處之致仁曰其在懲後之道該大將不可不嚴處矣予曰捕將事在國體誠萬萬寒心予曰李敬懋平日避事甚矣今番欲除捕將使當査事而又因他事罷職可謂適中其願捕將望極苟艱除在外外似難分排矣兵曹判書鄭昌順曰捕將望曾經十一人皆有故新通則必以曾經禁軍別將都監中軍人備擬而柳鎭恒未經都監中軍李明運未經禁軍別將而此外無可合人矣予曰李明運則兄弟不可幷擬柳鎭恒可謂單望矣予曰李柱國雖在罷職亦當檢擬乎致仁曰廟薦則雖或不拘罷散而本曹政目不可檢擬矣予曰江界民戶漸至縮少云何故也致仁曰洪益弼爲府使時還集三四千戶至今有賴云矣予曰行何德政而致此也致仁曰苟得其人皆可善做矣予曰卿言然矣今此蔘事亦惟在方伯守令之如何矣鍾秀曰守宰得人民戶滋多則稅蔘亦自隨加矣致仁曰頃因懷德儒疏靖節祠請額有大臣稟處之命竊謂朴彭年精忠壯烈可垂千古至如宋愉遯世自靖宋甲祚信道守義金慶餘守正潔身宋尙敏行篤倫常皆赫赫照人耳目列朝以來褒尙之典靡有餘蘊而第念院宇恩額事體甚重儒疏所請置之無妨矣從之予曰近日臺諫之違牌初則莫知其故昨因承傳始聞之誠過當矣且禁府刑曹自今月不用刑云雖出於十分愼重之意旣無朝令或用或不用事體終涉如何矣致仁曰諸臺事非全然無故而然也蓋以今月以後傳啓爲未安而今月則猶或可爲當月之不敢傳啓實有故例而至於各司之不用刑亦前例然矣予曰壬申則邦慶以前初不如此邦慶以後始如此矣致仁曰若設廳直宿則此等事例不爲之雖以此等事言之亦多有掣肘處來月則卽爲設廳似好矣予曰些少掣肘亦何妨之有承旨曺允大曰請宰如有稟達之事可以進前矣司直金持默曰別無稟奏之事矣予曰無可奏則不進前可矣何必言無可奏之事乎仍命彥鎬秉模曰御製碑文卿等俱已寫之乎彥鎬等曰已寫之矣予曰直提學出去持入也予曰先朝甲午前陵寢未立碑處碑役凡四處而今又於德源慶興赤甲等處立碑且今年卽太宗誕降之年事不偶然矣御製碑文將何以陪往乎性源曰御製事體重大盛于龍亭率閣吏陪往似宜矣予曰不必如此爲列邑除弊可也御書碑文若於卿行齎去則亦可以除弊而草圖書昨日二更始入啓卿行前不可及矣永興府使今適上來當使齎去矣性源曰前北伯卽碑文書寫官也若定送差負使之書寫則當以京畿江原道守令定送而聞今碑役尙遠咸興碑石今始浮出慶興碑石今始細釘云差員不必定送待臣交龜後前北伯暫留高山館書出似爲未晩矣予曰勿定差員交龜後書出可也先朝碑役時方伯守令皆加資韓用和若加資則何如致仁曰韓用和見帶判官加資則倒當遞解矣性源曰寫字官善乎當自京揀擇下去矣予曰須得善爲北漆者用之也予曰尹東暹處篆文催促書進也性源曰交龜後當卽前進前北伯所寫碑文使安邊府使陪來乎予曰此則從便爲之御製御筆到五里程具儀仗迎進可也碑役時深北則卿不可自往將何以爲之性源曰將送親裨令地方官眼同看役矣兵曹判書鄭昌順曰卽見全羅監司沈頤之移文則南原私賑人朴弼彥所納穀物只是百石該曹誤以千石覆啓至蒙衛將除授之恩云敎旨請還收爻周予曰刑判果有錯誤之事乎蓍東曰果有錯誤矣予曰敎旨自兵曹收還也予曰南山擧旗北岳放砲自古有之今番鍾閣擊鍾人猶是古例所許而但是四件事外故罪之矣秉模進御製碑文予曰御製碑文諸大臣見之乎仍命致仁曰卿知金石妙理乎前面書大篆何如
정조 11년 · 강
遞藥房提調徐有寧以沈豊之擢擬
정조 11년 · 목
領議政金致仁啓言藥房提調徐有寧除拜以後尙不供仕請許遞從之又啓言正卿中無可合藥院之人都承旨沈豊之提調擢擬事請分付銓曹從之
정조 11년 · 강
御製校正閣臣以下施賞有差
정조 11년 · 목
敎曰御製詩文之十年一帙旣有成命今日告完進呈六十卷二件之校正其勞不些四年之內仕日恰近千日豈可無紀勞之擧檢校提學吳載純原任直提學徐浩修直提學李秉模竝加資原任直閣金憙直閣鄭大容大鹿皮一令賜給外此諸閣臣勤雖有多寡之別自是職掌不必論賞而原任提學徐命膺蔡濟恭在先朝掌編次逮予御極又叩是任可謂稀貴兩閣臣家命該曹食物輸送草本書寫閣屬官正本書寫寫字官以下竝依別單判下賞典捧傳旨其中寫字官近千張以上待窠隨卽收用事分付
정조 11년 · 강
命故奉朝賀元景夏故判書趙明履遣禮官致祭綾恩君具允明命衣資食物輸送
정조 11년 · 목
敎曰御製編次之式始於先朝以十年爲一編亦遵先朝原編編次之故事也編次閣臣今當論賞豈無感舊念古之意乎故奉朝賀李喆輔首膺編摩之命多年勞績先朝每加稱賞李判府事亦於設閣時首當本任又參進書之班事可謂不偶然故奉朝賀元景夏故判書趙明履編次之勞皆最久遣禮官致祭進書之儀始於此重臣之建白原本藏于眞殿綾恩君具允明家令該曹衣資食物輸送
정조 11년 · 강
命奉朝賀趙暾加資今日政下批
정조 11년 · 목
敎曰今聞奉朝賀趙暾以侍從臣父當加資而尙不爲之云所執過矣旣聞之後不可置之今日政下批事分付
정조 11년 · 강
改差知經筵李文源同經筵鄭昌順金文淳
정조 11년 · 목
領議政金致仁啓言懸病及未肅拜經筵竝改差今日政請差出從之
정조 11년 · 강
命江界分定北蔘以四十斤爲定
정조 11년 · 목
領議政金致仁啓言江界府使李頤祥上疏以爲信蔘二百四十斤別貿責懲於祗殘之戶則其東走北去不待智者而知依丙寅例一百斤自本府貿納尾蔘四十斤內從略分定而信蔘添價自有其例丁卯則許以隨品高下從市直施行今亦依丁卯年例從品添價則遠方之蔘有聞風而至者折定之道亦非付之鄕吏之手戶曹計士旣以稅蔘下來另擇勤幹者以送俾有商確則事歸完備例貿蔘每以米綿參互劃送而列邑木品年久尺短至於小米屢豐之餘賈用不售今或以米綿分劃則尤無以措手此信蔘價純錢上下其亦自來之規凡此數事不可不變通請令攸司依丙寅定奪施行矣信蔘二百四十斤別貿又在此際本倅之疏請其勢無怪依舊例北關蔘四十斤尾蔘十斤平安監營蔘二十斤許其分定則本府當爲一百七十斤信使之行當在再明年則分兩年備納似不甚難至於價本添給惟在本倅量處之如何計士商確之請事面不然非所可論純錢上下亦有已例依所請施行似好請大臣請堂請下詢處之敎以大臣及曾經西伯人各陳所見也判府事李福源啓言臣無指的仰對矣左議政李在協啓言臣意則北關所分定者稍似過矣右議政兪彥鎬啓言北關移定之數猶以爲少矣司直金華鎭啓言北關分定之數不宜過多至於尾蔘之收合造成似有難便之瑞矣原任提學金鍾秀啓言添價一款從前添補已多一向隨請隨添誠非可繼之道矣提學李性源啓言西關蔘弊營邑別貿及私商賣買若一切嚴禁則不待遠求且添價一款反歸於滋弊槪蔘節入山之民採者少而不能採者多畢竟戶役收捧時每致增斂以準高直小民之受困職由於此矣戶曹判書徐有隣啓言目今變通之道惟有分力添價兩條而從前北道分定初雖數多終必減縮至於尾蔘有體必有尾北蔘亦豈無之臣意則除尾蔘以四十斤體蔘卜定於北道使之分兩年備納二十斤體蔘分定於關西各邑則江界所納幾減四分一而添價一事臣不敢臆對矣敎以有司堂上亦陳所見也刑曹判書尹蓍東啓言北伯所奏誠然矣直提學李秉模啓言參聞諸論則箕營二十斤北關四十斤分定似爲適中矣致仁又啓言臣等所奏或請分定或添價或純錢無不曲從其言矣如是信蔘有愆期之患則不善擧行之責本倅烏得免乎從之敎以北蔘勿論尾體蔘以四十斤爲定也
정조 11년 · 강
罷訓鍊大將李敬懋職
정조 11년 · 목
領議政金致仁啓言武將處義異於文宰訓鍊大將李敬懋請罷職從之
정조 11년 · 목
承旨曺允大啓言訓鍊大將李敬懋罷職矣無總察之人何以爲之敎以都提調總察也
정조 11년 · 강
命左捕將趙圭鎭右捕將李漢昌削職
정조 11년 · 목
敎曰國綱也獄體也至於捕廳事而可謂掃地矣名以捕廳似此査事推以延拖爲主若此則捕廳革之無妨當該大將幷削職跟捕捕校亦竝遠地充軍捕將之代除已經前度査事人令該曹卽爲差出待下批牌招傳授命召及大將牌傳令牌
정조 11년 · 강
命前知義禁李柱國敍用
정조 11년 · 목
敎曰捕將擬望聞甚苟艱前知義禁李柱國敍用
정조 11년 · 강
命禁衛大將徐有大權察左右捕將
정조 11년 · 목
承旨曺允大啓言左右捕將削職事命下矣有曾經捕將權察之例今番何以爲之敎以出代間禁衛大將徐有大權察牌招聽傳敎
정조 11년 · 강
以柳鎭恒爲左邊捕盜大將口傳也
정조 11년 · 강
命左捕將柳鎭恒兼察右捕將
정조 11년 · 목
敎曰右捕將姑勿出代左捕將兼察牌招聽傳敎
정조 11년 · 강
命疊享處賜額勿爲覆啓
정조 11년 · 목
領議政金致仁啓言前後儒疏所請多下稟處之命矣設有疊享疊額之不必許施者爲該堂者誰肯防啓乎深留聖意敎以卿言好矣此後疊享處賜額該曹勿爲覆啓也
정조 11년 · 강
命鄭東堡各別懲治
정조 11년 · 목
兵曹判書鄭昌順啓言懷仁幼學鄭東堡上言蓋出於先探朝家賞典之如何以爲修補之計故嚴斥退送而敢達敎以猥濫之罪各別懲治也
정조 11년 · 강
召見承旨趙衍德戶曹判書徐有隣咸鏡監司李性源于重熙堂
정조 11년 · 목
北伯辭陞也○予曰施賞謄錄考出乎有隣曰姑未考出矣予命性源曰卿今遠出心甚悵然今旣日晩當宿何處耶性源曰當宿樓院矣予曰待敎病狀何如性源曰別無加減矣予曰予以贐章贈之卿其受之
정조 11년 · 강
命故直提學鄭志儉家致祭
정조 11년 · 목
敎曰潤色編摩之勞實賴此人之力況資益啓沃可謂眞學士九年之間誠勤如一日今因御製進呈諸閣臣皆施賞典惜不使故直學見之九原難作嗟惜而已豈可無示意之擧故直提學鄭志儉家遣閣屬官致祭
정조 11년 · 강
命前翰林李相璜金祖淳給牒敍用
정조 11년 · 목
敎曰聞已成誦前翰林李相璜金祖淳給牒敍用口傳還付牌招入直
정조 11년 · 강
命大司成金憙重推設行泮試
정조 11년 · 목
政院以大司成金憙今朔陞補不爲設行禁推傳旨捧入啓敎以大臣其可不請推一泮長乎以措語作爲難安之瑞云而此亦太過此等處有闕國體遞罷之典反歸軟巽爲先從重推考使之明朝設行未試各沙畢試後始出泮中事該房各別嚴飭在外及未肅拜學敎授許遞今日政差出庠製亦令次第設行
정조 11년 · 목
敎曰近來亞卿之人觀於昨日同義禁望可知其苟簡亞卿現窠今日政問于大臣陞品備擬○以沈豊之爲內醫提調洪明浩爲右尹李時秀爲吏曹參議嚴思憲李顯靖爲掌令宋銓爲執義崔守忱吳翼煥爲持平申禹相爲獻納尹羽烈申大尹爲正言金文淳爲刑曹參判李聖奎李度默爲同義禁鄭好仁爲知經筵尹蓍東金履素爲同經筵李致中爲副總管
정조 11년 · 강
以李相璜金祖淳單付檢閱
정조 11년 · 강
判下禮曹上言覆啓
정조 11년 · 목
該曹啓言忠淸道進士金世基等上言議大臣稟處請上裁敎以依僉議施行而事關書院以上言不以疏古亦所未聞貽羞極矣云者誠如領相言其在爲士林牖迷之意不可無一定之式此後此等上言該房勿抄雖下本曹本曹草記勿施又啓言長城幼學金敬徹等上言議大臣稟處請上裁敎以僉議施行而事關書院以上言不以疏均爲貽羞云者誠然施以儒罰有補訓迪云者亦是卿其招致狀頭後勿如是之意嚴加貴飭一以尊事體一以重士論又啓言沔川幼學成鎭坤上言議大臣稟處請上裁敎以上款依僉議下款依李判府議施行
정조 11년 · 강
命時囚姜五成等議處
정조 11년 · 목
義禁府啓言慶尙前左兵使姜五成傳旨內泛稱遲晩所當請刑而曾經閫帥勿請刑請議處又啓言宣傳官鄭宅休傳旨內泛稱遲晩所當請刑而曾經宣傳官勿請刑請議處又啓言泗川前縣監沈能寬傳旨內泛稱遲晩所當請刑而曾經宣傳官勿請刑請議處竝允之又啓言前判校金禧獜前贊儀洪昌漢等傳旨內泛稱遲晩請刑推得情又啓言出身李厚重監的官金鼎九問目內泛稱遲晩請刑推得情竝敎以除刑推
정조 11년 · 강
遣承旨詣社稷奉審摘奸
정조 11년 · 강
御重凞堂親試抄啓文臣課講仍召見承旨及下直閫師守令試官金鍾秀吳載純李秉模金憙鄭大容尹行任承旨沈豊之申大謙慶尙兵使李潤禧蔚山府使兪漢緯
정조 11년 · 목
予曰都承旨已爲傳香乎豊之曰姑未傳香矣予曰退出傳香後更爲入來仍敎曰試官李判府事有頉代以吳載純爲之卽爲入來事分付試官以下行禮訖以擬周群臣賀大司樂掌成均之法以樂德敎國子中和祗庸孝友以樂語敎國子興道諷誦言語以樂舞敎國子雲門大卷大咸大磬大夏大武以六律六同五聲入音六舞大合樂以致鬼神以和邦國以諧萬民以安賓客以悅遠人以作動物爲表題予命開講韓商新等進講訖予曰試官姑爲退去捧劵後入來科次潤禧漢緯進伏予曰方今嶺南異於他道爾等下去毋或騷擾惕念爲之
정조 11년 · 강
遞承旨申大謙以李時秀代之
정조 11년 · 목
敎曰右承旨許遞前望單子入之待下批牌招察任
정조 11년 · 강
命文臣製述初四日爲之
정조 11년 · 목
予曰獄情別無眞的端緖否時秀曰反覆究覈多歧廉探終不得做言做謀之根抵窩窟尤爲痛惋矣予曰今則人心庶可鎭定否時秀曰自東喆等逮捕之後稍爲定頓矣予曰丁未年八月戊申年九月辛亥年九月癸丑年九月丙辰年二月日記持來
정조 11년 · 강
命領府事金致仁判府事李在協復相
정조 11년 · 목
敎曰數朔中再遭遜荒豈欠敬禮而然一箚便許亦出推誠信之意西樞例付之後俱未及敦迫欲待事端之稍定此時廊廟一日曠務徒煩酬應領府事金致仁判府事李在協復拜相職
정조 11년 · 강
諭領議政金致仁左議政李在協
정조 11년 · 목
敎曰俄下傳敎略悉予意大抵傳委也故責備責備也故不安於鼎席或有不暇顧者謂之世道人心之難乎則可也予非忽於敬大臣卿必默會予不多誥卿須安心勿辭卽起視事事遣承旨傳諭于領議政又敎曰事旣由卿予所致慨使卿爲此突兀之擧首揆亦不得辭其責然其本事已先發於筵席予不得不周遮而兩解卿須體予此意卽起視事事遣承旨傳諭于左議政
정조 11년 · 강
命文臣講製武臣試射更待下敎
정조 11년 · 목
敎曰明日專經文臣講製專經武臣試射更待下敎
정조 11년 · 강
承旨南鶴聞以左議政李在協附奏啓
정조 11년 · 목
書啓以爲臣奉聖諭往諭于左議政李在協處則以爲千萬匪意相職復拜之命忽下於屛伏之中侍臣臨宣聖旨下寧開諭益不覺惶汗之沾背如臣無似固不宜復玷於三事之列而又況有罪而未勘蒙恩而未謝則今何晏然爲冒進之計哉謹當追入文字悉暴情實以俟處分云矣
정조 11년 · 강
承旨朴天衡注書申光岳竝以領議政金致仁附奏啓
정조 11년 · 목
天衡書啓以爲臣奉聖諭往諭于領議政金致仁處則以爲千萬不意相職復拜之命遽下此際近密之臣臨宣聖諭仰感俯怵置身無地臣之無似固不合更玷台司而況今新命以臣代臣便與初不遞職等耳尙可謂之罪其罪而伸國法乎臣自承僚相箚批中二字之敎魂禠膽掉五內失守何敢擬議於官職乎惟願遄被當律云矣敎以左相則欲以文字一番承批後當造朝云卿之以向日左相批中二字如是深引誠過矣今因書啓始覺尙留城外處義尤過矣卿須卽日入城仍卽出而視事事遣史官傳諭○光岳書啓以爲臣奉聖批往傳于領議政則以爲臣纔上附奏略控危懇而卽又近臣儼臨恩言鄭重論之以二字深引之過仍令入城視事衷情抑塞惟願溘然臣纔經關格百骸困頓稍俟少間謹當冒入文字仰請處分云矣
정조 11년 · 강
命獻官鄭萬始敍用
정조 11년 · 목
政院以風雲雷雨祭獻官鄭萬始方在罷散啓敎以敍用
정조 11년 · 강
命長津設邑後諸般稅役別立科條
정조 11년 · 목
咸鏡監司鄭民始以長津設邑時變通節目條列馳啓敎以觀此條陳極爲該詳雖令覆處無容更議竝依狀請施行設邑之後難付生平且時倅了了足堪設施自今朔始計準邊地瓜限後直擬水使此乃久任責成期有實效之意也以此嚴飭該倅使之悉心措置詣般稅役旣依茂山例皆限十年則外此侵漁之端另加禁戢可期成聚令道伯別立科條申明知委進上物種旣限十年勿封則況上營卜定乎十年內違越朝令者當該監兵使當以贓汚論以此載之本道暗行御史賚去節目事令廟堂知悉
정조 11년 · 강
宗廟墻垣頹圮處命守直待晴修補
정조 11년 · 목
兵曹啓言宗廟西邊墻垣因雨頹圮爲先堅實圍排請申飭巡察允之敎以字內營門將臣進去各別堅實樹栅坐更則勿把墻內以本署部將所領鄕軍三名除出把守自本曹結給依接所墻外則亦以衛軍三名輪回守直結幕依接待快晴擇日修補
정조 11년 · 강
正言徐有鍊上疏辭職仍請諸賊加律賜批
정조 11년 · 목
疏略曰臣之庸愚謭劣不近似於言責之任而素病復發供職末由乞降鐫削之命臣不敢贅及他說而今番諸罪囚酌處之命竊有所驚惑者東喆以下十三賊皆是逆謀窩主趙燧以下七賊若非逆謀同參卽是如情不告則國家用刑皆自有應施之律已梟示諸賊竝施孥籍之典其餘群凶之酌處者更加嚴覈竝施當律焉批以勿煩爾其勿辭察職
정조 11년 · 강
有政吏曹參判李秉模兵曹判書李坤進
정조 11년 · 목
以南溟學爲鎭岑縣監領議政金致仁左議政李在協單付以吳載重爲坡州牧使李漸運爲長淵縣監洪仁默爲忠淸水使
정조 11년 · 강
重推檢校直閣鄭大容推承旨洪仁浩
정조 11년 · 목
敎曰持公事入侍坐直閣臣一員隨入載在閣誌蓋爲日省錄考準也今日入侍無端闕參當該閣臣從重推考入侍承旨亦爲推考
정조 11년 · 강
拿堤川前縣監李熻
정조 11년 · 목
承旨李時秀啓言今番按査時聞於忠提之間則東喆諸凶譸張誑惑蓋已數十年之久排布嘯募始自四五月之間至於人民廢農駭竄之境而守土之臣漫不省察致使凶徒煽動此而置之將何勵他人乎臣非法官雖不敢指的仰奏而堤川前縣監李熻不可無重勘之典敢達矣敎以爾言甚足此而置之則年前河東守豈不冤乎令該府拿問嚴勘
정조 11년 · 강
重推吏曹參議曺允大
정조 11년 · 목
敎曰前此飭敎何如則南壇獻官諸執事俱不擇差事甚駭然當該吏曹堂上從重推考此後依筵敎定式擧行無敢違越事更爲嚴飭
정조 11년 · 강
命張錫胤放李熻待判下照律
정조 11년 · 목
因錫胤囚單子敎以附過放送又因熻囚單子敎以時囚滞囚可悶未照律諸囚皆令明日勘放此囚以口招擧行待判下仍爲照律
정조 11년 · 강
命罪人商延家屬依下敎擧行
정조 11년 · 목
原春監司金載瓚以罪人商延家屬徑放不可輕議馳啓敎以商延旣不伏法則家屬放與不放只當依朝令擧行設令用法追後捉來元非難事依下敎擧行事回諭
정조 11년 · 강
命罪人正坤押付時別定將校嚴飭防守
정조 11년 · 목
原春監司金載瓚以罪人正坤酌處之命請反汗馳啓敎以朝筵問察理使不出所科正坤酌處依前下敎擧行卿之上疏還下送事回諭在坤押付時別定將校仍以秘關嚴飭防守之意成送于全羅監司處準受該道後原校還來事知悉擧行事回諭
정조 11년 · 강
命沈公藝罪名蕩滌
정조 11년 · 목
慶尙監司金光默以蔚山府使沈公藝身死馳啓敎以罪名蕩滌
정조 11년 · 강
命內需司庄土作俑人及該吏嚴査啓聞
정조 11년 · 목
內需司草記昭儀房移來司屬田畓三十結四十八負七束壽進宮田畓六十八結十負一束竝在於平安道博川郡而今者淸城府院君家奴太云爲名漢欲奪公庄之計誣呈刑曹則該吏不察前後文蹟決給於淸城府院君家奴太云處落訟侤音已俸於導掌處云年久公庄將至於見失之境此意移報刑曹太云等照律重勘敎以曾以此事屢次按査自戶曹査實又自刑曹査實伊後又命備堂査問本道至於成給立案者朝家刑政無或有一分貽弊於民間也觀此草記所謂班戶之如是作俑大關紀綱淸城家基長物故之後近無成立之人則作俑者果何人況該吏才經向來處分後又欲無難行惡於啓下決給之事渠輩所爲已可謂殺無赦且況刑官之甘聽下吏慫慂右袒基長家事殊可訝也不可以事屬宮房庄土尋常看過淸城家所謂作俑人及該吏等令該曹嚴査啓聞此非循例草記批旨其在宮府一體之意何可還下本司直下政院使卽頒布以此知悉
정조 11년 · 강
命金奴太云等曹吏金千彬分等勘處
정조 11년 · 목
因刑曹太云千彬各人等供草覆啓敎以行査事體雖曰至重什麼宮庄事何必如是盤問而所關自有重於啓下査事故耳癡奴蠢珉何足責也曹吏所爲極爲頑惡亦何足責也竝分等勘處此蓋只示不泛然看過之意以此知悉
정조 11년 · 목
三角山木覓山漢江節祭在再明也
정조 11년 · 강
明陵展謁昭寧園綏吉園命展拜
정조 11년 · 목
因禮曹秋展謁啓稟敎以十五日卽本陵誕辰日也詣明陵展謁行祭局內諸陵奉審臨時當下敎姑勿磨鍊宿高陽仍詣昭寧園展拜行祭綏吉園展拜還宿高陽翌日還宮外方植炬則勿爲待令依年前例勿設晝停直詣陵所仍爲晝停站治道時用民力者依近例以儲置米會減事分付陵所及宿所勿設假家事一體申飭畿營又敎曰今番高陽宿所時設布帳依庚子甲辰年例除之墻垣旣已修築虎網亦依近例除之以除軍民之弊道路略略修治事分付畿營及總戎廳
정조 11년 · 강
召見承旨沈豊之司直李文源京畿監司徐有防于重凞堂
정조 11년 · 목
予曰陵役浩大而能如是速定文源曰申飭畢役矣予曰今秋欲謁明陵仍詣昭寧園展拜計而雨水之後道路修治之節似難及期矣有防曰東南道則姑未修治而西郊則無汰落處及期修治似不難矣
정조 11년 · 강
命幸行時隨駕東西班及侍衛依最少例磨鍊
정조 11년 · 목
敎曰今番幸行時隨駕東西班依最少例磨鍊侍衛亦依最少例磨鍊
정조 11년 · 강
召見承旨李時秀惠堂徐有隣兵曹判書李坤于重凞堂
정조 11년 · 목
予曰今番外邑植炬特命除減或爲省弊耶有隣曰果除民邑之弊而道路亦不大段修治故尤爲省弊矣予命坤曰別抄例於駕前隨交龍旗先行而近來則不然以致駕前紛雜今番各別申飭無或如前外他雜人亦爲嚴禁也予曰驛卒糧米雖自兵曹出給而無一下究云今番則各別申飭善爲出給也
정조 11년 · 강
幸行時宗廟景慕宮告由命望日兼告
정조 11년 · 목
宣惠堂上徐有隣啓言經宿幸行時宗廟景慕宮例遣大臣告由而戊戍幸行適値望日兼告矣今番當日兼告恐合事宜何以爲之從之
정조 11년 · 강
命斥堠伏兵及傳語軍抄出更稟
정조 11년 · 목
兵曹判書李坤啓言斥堠伏兵及傳語軍令守總兩營各隨地方官擧行矣今亦依此擧行乎敎以近年多從略爲之與傳語軍各年前例抄出更爲稟旨也
정조 11년 · 강
命留都總戎廳爲之
정조 11년 · 목
兵曹判書李▣啓言弘化門外留都守總兩營輪回擧行矣今番則何營爲之乎敎以總戎廳爲之
정조 11년 · 강
命隨駕軍兵犒饋依近例爲之
정조 11년 · 목
兵曹判書李坤啓言幸行回鑾後隨駕軍兵近年以乾物擧行矣今番則何以爲之敎以依近例爲之
정조 11년 · 강
判下兵曹明陵幸行時隨駕軍兵磨鍊啓稟
정조 11년 · 목
因兵判李坤幸行時隨駕軍兵啓稟敎以訓局步軍入哨馬兵三哨禁營鄕軍五哨騎士三番爲先後廂禁軍四番隨駕
정조 11년 · 강
命私賑人張益福五衛將同知待窠調用
정조 11년 · 목
兵曹判書李坤啓言今番私賑諸人中全州前僉使張益福實職未捧承傳不得擧行何以爲之敎以無論五衛將同知待窠卽爲調用也
정조 11년 · 강
命應把驛馬只海西湖西徵用
정조 11년 · 목
兵曹判書李坤啓言戊戍年明陵昭寧園展謁時應把驛馬爲一百五十匹甲辰年永陵展謁時爲九十匹而京畿忠淸原春黃海四道分排矣今番則何以擧行乎敎以依甲辰年例爲之只海西湖西驛馬徵用關東則置之此意亦令司僕知悉
정조 11년 · 강
左議政李在協陳疏自引仍辭中書之任賜批
정조 11년 · 목
疏略曰臣孼由已作罪未蒙勘而相職復拜之命忽下於夢想之外以首稽地不知所措顧今朝象潰裂國事泮渙臣雖汚下豈忍隨波胥溺反乖初心而其奈氣質之性徑直難化擧措之際冥摘爲病一因參差事端漸大持是以行何往不敗乞收臣議政新誥批以往事不須追提鼎席備員予日望之卿須安心勿辭卽日肅命聽我面諭仍命遣承旨傳諭期於偕來
정조 11년 · 강
承旨朴天衡以左議政李在協附奏啓
정조 11년 · 목
書啓以爲臣奉聖批往諭于左議政李在協處則以爲近臣臨辱聖批諄勤眇末去就之仰煩聖念何至於此顧今首揆尙在遜荒以臣情地何敢獨先冒進而近因換節重得感疾容俟數日調將方可趨承乞收偕來之命云矣
정조 11년 · 강
遞判義禁金鍾秀
정조 11년 · 목
因政院牌招開坐啓稟敎以許遞令次堂擧行
정조 11년 · 강
各陵修改命整理使李在簡臨時下去
정조 11년 · 목
敎曰各陵修改以兼監役爲之才有下敎而整理使臨時下去事分付
정조 11년 · 목
敎曰今番畿營分辦中抹去者勿爲進排仍令備局嚴飭各司俾勿侵漁其中掖庭署兵曹司僕等諸司之誅求殆有甚焉臨時當遣御史考其有弊無弊此意預令備局知委京司及列邑
정조 11년 · 목
敎曰昨諭略及卿何當上章所愼日間亦果何如兹遣史官諭予延佇之意卿其附奏於史官之回事傳諭于領議政仍以卽日入城之意傳諭待人城回奏
정조 11년 · 목
以鄭昌聖爲判義禁李周斌爲長寧殿參奉奇象益爲獻陵參奉周斌以下竝初任也以韓文洪爲麻田郡守
정조 11년 · 강
命興元門武德門宮墻頹圮堅實樹栅
정조 11년 · 목
兵曹啓言興元門北邊官墻及武德門西邊舊築因雨頹圮云令繕工監堅實圍排待晴修築而校卒巡察何以爲之敎以坐更依前下敎勿爲把定此不過一庫頹圮只令堅實樹栅也
정조 11년 · 강
拿處守門將宋綸源宣傳官李永喆
정조 11년 · 목
景慕宮提調鄭昌聖啓言宣傳官開門標信部將獨爲祗受開門事體駭然當該守門部將請拿處允之敎以宣傳官亦爲拿處
정조 11년 · 강
命時囚朴文絅照律
정조 11년 · 목
義禁府啓言蔚珍縣監朴文絅口招之下泛稱遲晚所當請刑而旣有捧供之命請上裁敎以此囚之尙今滞囚果何委折今日一體照律
정조 11년 · 강
勘放時囚李尙謙等
정조 11년 · 목
義禁府啓言京畿前中軍李尙謙嚴加勘律杖一百受贖告身追奪私罪敎以議減一等又啓言宣傳官沈公俊笞四十收贖付過放送又啓言西道參軍朴祥煥笞五十收贖竝敎以功減一等又啓言兵曹佐郞金珍格杖八十受贖告身三等允之
정조 11년 · 목
三角山木覓山漢江節祭在明日也
정조 11년 · 강
命今番幸行時各道監司境上出待置之
정조 11년 · 강
命麻田郡守當日辭朝
정조 11년 · 강
召見承旨李時秀司直李文源于重凞堂
정조 11년 · 목
予曰卿何爲暮還乎文源曰昨詣明陵奉審今朝始詣照寧園入來故自然抵暮矣予曰沿路治道何如文源曰別無大段修補處矣予曰開東後動駕仍往高陽則不至値暮乎文源曰似然矣予曰自明陵距高陽爲幾里乎文源曰爲二十五里許矣予曰程道雖未滿三十里師行有異勢將早發而亦不可不植炬矣予曰高陽衙舍何如文源曰已爲修理而本邑凋殘勢難獨辦云矣予曰所入物力殘邑不可獨當自戶曹優給物力事承旨出去分付也
정조 11년 · 강
命出宮時植炬至昌陵站爲之
정조 11년 · 목
副司直李文源啓言自陵所幸行高陽還從黔巖前路則旣無阻水之慮故敢達從之敎以若此則出宮時不可無植炬至昌陵站爲之事分付
정조 11년 · 강
命秋到記入格儒生明日來待
정조 11년 · 목
敎曰閣臣雖尊貴亦今日廷臣況近來本閣貌樣日就雜亂尋常擧行慢不致意屢勤提飭舌幾弊矣閣臣職任不過掌御製及考校等事則些少凡例間事亦不能諦悉昨日以此終夕酬應固已寒心至於日省錄初則逐日修納矣以其日不暇給特命以五日寬限甚至近日惟意遲滞經月不修納早欲以此下敎而未果今日因領相疏欲爲考見左相批措語前月條不唯不粧䌙望後各日尙不書入閣臣之入直本閣所做何事一任下吏之怠慢曾不留意董飭此蓋近日飭敎視若弁髦了無動念而然大抵飭敎從他飭敎慢忽依舊而已者有何所恃若是無嚴畏乎處分猶屬不屑姑此包荒近日入直閣臣等去就使各自量善處此似小事不關於朝廷其不專心於職務不動念於飭敎誠異矣涓涓不已尾大可慮爲先知悉
정조 11년 · 강
分揀前別軍職李晳定配
정조 11년 · 목
敎曰陵幸當前別軍職隨駕者除兼職外任守官及慶凞宮入直則只是七人前別軍職李晳定配分揀
정조 11년 · 강
拿處宣傳官李雲祐
정조 11년 · 목
都總府啓言今日中日試取宣傳官不傳標信事未前有當該宣傳官請拿處允之
정조 11년 · 목
因永喆等囚單子敎以付過放送
정조 11년 · 강
命罪人閔心爀還發配所
정조 11년 · 목
義禁府啓言會寧府定配罪人閔心爀更爲拿問杖一百收贖徒三年定配又五年禁錮敎以不必以反作事及粥米事更爲照律還發配所
정조 11년 · 강
勘放時囚趙雲履朴文絅
정조 11년 · 목
義禁府啓言昆陽前郡守趙雲履照律杖一百流三千里收贖告身追奪敎以功減一等又啓言蔚珍前縣監朴文絅杖八十收贖告身三等允之
정조 11년 · 목
義禁府啓言堤川前縣監李熻傳旨內終不直陳請刑推得情敎以除刑推議處
정조 11년 · 강
召見入格儒生及承旨黃昇源司直李文源京畿監司徐有防兵曹判書李坤于凞政堂
정조 11년 · 목
予命文源曰卿旣是正卿何爲坐於兵判之下耶重臣任自降資在國體亦可謂不成說矣文源曰向日肅單旣書資憲大夫故然矣予曰此後卿處事似多難處至如上疏呈辭毋得爲之自今雖某職不可不出仕矣文源曰聖敎雖如此至於有官敎之職不敢行公矣予曰豈有無官敎之職耶勿爲過辭又命有防曰高陽郡前路想必狹窄或有廣治之道耶有防曰極爲狹窄矣
정조 11년 · 강
命總府兵曹標信祗受笏記中添錄
정조 11년 · 목
兵曹判書李坤啓言城內動駕闕門留門時建陽以東總府堂上祗受標信以西兵曹堂上祗受標信事曾已定奪各條笏記中當爲添錄故敢達從之
정조 11년 · 강
命城外動駕還宮時以信箭擧行
정조 11년 · 목
兵曹判書李坤啓言城外動駕還宮時若値留門則信箭分付而兵曹節目以標信擧行此後節目中請以信箭啓下從之
정조 11년 · 강
命回榜人安後花牌造給於其子特加一資
정조 11년 · 목
兵曹判書李坤啓言濟州通政安後以去丁未年武科出身今當回榜年爲八十八歲渠則以老病末由越海其子出身尙燁持其父紅牌而來請得新紅牌賜花故敢達敎以耽島人之回榜似必初有之事聞甚稀異花牌今日內造給於其子處使之齎傳仍令本牧優給宴需衣資牧使進往設樂以侑之以示朝家尊高年之意也又啓言年前回榜人特加一資事亦有下敎矣從之
정조 11년 · 강
命幸行時斥堠伏兵依甲辰年例爲之
정조 11년 · 목
兵曹啓言甲辰年永陵幸行時斥堠伏兵元定二十名處減七名十名處減四名五名處減二名傳語軍每處三名矣敎以依甲辰年例爲之
정조 11년 · 강
命城門開閉之規更爲釐正
정조 11년 · 목
兵曹判書李坤啓言城門開閉之規今方釐正而經宿陵幸城門留門時大典通編以信箭標信俱到請出慈旨符驗許開矣依通編書揭而各條笏記中請更爲釐正從之
정조 11년 · 강
遞藥房提調李在簡兵曹參判李在學以徐有寧爲藥房提調
정조 11년 · 목
敎曰藥房提調李在簡近不仕進整理之任自多擧行許遞前望單子入之待下批牌招察任又敎曰未肅拜兵曹堂上許遞前望單子入之
정조 11년 · 강
推吏曹判書吳載純
정조 11년 · 목
承旨南鶴聞啓言坡州牧使吳載重時在長淵縣任所而有除朝辭赴任之命矣以前牧使所佩密符請仍爲傳授從之敎以坡州距京不遠則雖是直路該曹之以除朝辭磨鍊事甚不察當該堂上推考
정조 11년 · 강
領議政金致仁上疏自引乞解中書之任賜批
정조 11년 · 목
疏略曰臣於近日事罪戾彌彰以致聖心煩惱僚相去位苟究其本皆臣之故臣雖無狀敢以已見之中格全昧君命之重臣分之至嚴也哉伏乞亟命斥退許臣三字舊街批以無間然故無所隱向來事今宣必更提大抵君臣之際貴在敷露可戒者包荒卿若念及於此箇事理幡然出膺豈竢竟夕卿須安心勿辭卽起視事仍命此批答昨日傳諭史官傳諭待入城回奏待明朝遣承旨偕來左相家偕來承旨姑爲入來明日進去
정조 11년 · 강
左議政李在協陳箚賜批
정조 11년 · 목
批以卿先肅命以導首揆出膺可也不必如是辭巽卿須安心勿辭俟少間卽起視事仍命偕來承旨傳諭旣有竢間造朝之命承旨姑爲入來
정조 11년 · 강
承旨黃昇源以領議政金致仁附奏啓
정조 11년 · 목
書啓以爲臣奉聖敎往諭于領議政金致仁處則以爲冒上瀝血之章冀被嚴誅喉舌之臣承命偕來臣雖愚昧粗聞不俟駕之義何敢更有逡巡而病症交發萬無自力於拜跪之節若得少可卽當趍命云矣敎以聞欲從近造朝云卿則先爲人來
정조 11년 · 강
召見承旨南鶴聞守禦使金鍾秀兵曹判書李坤濟州出身安尙燁于誠正閣
정조 11년 · 목
予命尙燁曰爾父年今幾何尙燁曰今爲八十八歲矣予曰爾之兄弟爲幾何尙燁曰四兄弟矣予曰爾父所生孫爲幾何尙燁曰男女爲五十六人矣坤曰向來回榜人徐挺文今年聞是重試回榜云何以爲之予曰事甚奇壯使之依例回榜兵判出去後考見前例謝恩日以付職名予命鶴聞曰俄者宣傳官汰去傳敎旣命分揀則金益彬自在勿汰中以此分付兵曹予命鍾秀曰領相病狀何如鍾秀曰向經關格尙未快差姑觀數日當肅謝云矣予曰書啓中有亟收偕來之語果欲入來而然耶
정조 11년 · 강
命回榜人安後付同樞徐挺文造給花牌
정조 11년 · 목
敎曰今日召見濟州回榜人安後子出身尙燁年近九十聞其子孫亦甚衆多旣有造給花牌之命亦因兵判所奏依定式加資付同樞一款亦依徐挺文例爲之因此聞之徐挺文今年又是重試回榜云造給花牌使之謝恩
정조 11년 · 강
命留都營狀啓京畿驛馬待令擧行
정조 11년 · 목
兵曹判書李坤啓言留都營狀啓或有時急之事則京畿驛馬待令事曾有定式矣今亦擧行從之
정조 11년 · 강
改差惠山僉使鄭信達
정조 11년 · 목
兵曹判書李▣啓言惠山僉使鄭信達謂有母病終不辭朝依金漢升例請施行敎以雖是法典之外渠之情理在所矜念改差也
정조 11년 · 강
以李鼎德爲校理趙鎭宅爲修撰李敬五爲副修撰
정조 11년 · 목
敎曰玉堂前望單子入之
정조 11년 · 목
敎曰擧行相妨都總管李文源許遞今日政差出
정조 11년 · 강
有政吏曹參判李秉模參議曺允大兵曹判書李▣進
정조 11년 · 목
以李益烍爲大司諫金孝眞爲正言鄭昌老爲任實縣監尹塾爲都總管
정조 11년 · 목
因留都大臣取稟有是命
정조 11년 · 강
分揀宣傳官金益彬李雲祐等汰拿
정조 11년 · 목
敎曰汰去拿處宣傳官分揀
정조 11년 · 목
具戎服乘輿出賓陽門詣春塘臺降輿御幕次各營大將及京畿監司以次陞壇行軍禮訖命各軍門行布陳法仍各試藝仍敎曰今日試官及侍衛諸臣亦幷試射也兵判李坤等試射訖予曰入格人使之帳前受賞也承旨李時秀曰今此試記不善修正頒賞之際不無虛實相蒙之弊當該試官請推考從之乘輿出靑陽門入賓陽門入還內
정조 11년 · 강
以黃昇源爲兵曹參判前望也
정조 11년 · 강
命江華中軍尹得逵賞典草記稟處
정조 11년 · 목
江華留守李性源以捉虎校卒施賞馳啓敎以中軍尹得逵之挺身當前爲民除害極爲可嘉賞典令兵判議于大臣明日草記稟處
정조 11년 · 강
命鞫獄所關詗捕該道臣從便擧行
정조 11년 · 목
原春監司金載瓚以鞫獄所關詗捕待義禁府知委擧行馳啓敎以義禁府尙無稟旨之事該房問啓當捉與不捉令道臣商量從便擧行事分付
정조 11년 · 강
陵幸時局內諸陵命遣大臣攝祭順懷墓一體擧行
정조 11년 · 목
敎曰今番陵幸時局內諸陵當進大臣攝祭而順懷墓一體擧行此後西道五陵寢展拜時不待下敎本墓攝祭依陵享例節日中磨鍊事分付
정조 11년 · 강
綏吉園祭物命措備
정조 11년 · 목
因禮曹陵幸節日敎以自陵所詣宿所時依例插羽自高陽詣園所時除插羽還宮時在前皆依此爲之似是不載於節目有此磨鍊之差異此後依定式綏吉園則當自內酌獻只祭物措備事分付
정조 11년 · 강
行召對于誠正閣仍召見在議政李在協承旨朴天衡閣臣尹行任土堂宋翼孝申馥假注書趙台榮記事官李相璜金祖淳
정조 11년 · 목
講宋名臣錄○在協曰臣等每承待下敎之敎而尙無下敎不勝抑鬱亟降下敎予曰別無時急矣向來卿何爲而以致葛藤也卿之亦薦二人殆同互對曾於館錄卿以互對爲嫌今於銓薦必擧二人無或近於互對耶在協曰事甚不幸矣予曰卿進去領相家時亦未免空還在國體亦涉如何矣在協曰莫非臣生疏之致矣予曰以此觀之亦近編持之論事實如何矣在協曰領相從近出仕云謹當同力協寅矣予曰今番箚子亦似有意緣何爲然矣在協曰未及見領相書啓往先陳箚故然矣予曰向日箚批中遷怒二字以激成改書卿聞之乎在協曰未及聞知矣予曰爲卿慨然者以卿爲徑直今番事誠如何矣在協曰若能徑直初無是矣予曰卿往往生事是爲短處矣在協曰人器不稱實難勝任矣予曰卿居具膽之列不可如此須與領相和協做事也在協曰臣與領相初無憾有何更和乎予曰中日廳試取今日內畢試與否問于試所承旨以來
정조 11년 · 강
以趙衍德爲承旨
정조 11년 · 목
左議政李在協啓言今番秋夕祭官又値展謁之時罷散人甚多令有變通之道故敢達敎以宗宰侍從堂上堂下罷削人員竝敍用也
정조 11년 · 목
予曰原春監營狀啓持來將校尙在與否知來衍德曰今方待令云矣予曰寶劍望筒催促入之事分付
정조 11년 · 강
命各司回啓文字使卽知委謄去
정조 11년 · 목
敎曰凡因章奏使之稟處者回啓後言之者不知從速之何居可乎此後各該司以慰回啓之文字使卽知委謄去俾無不知之弊事分付
정조 11년 · 강
命曾經宣傳官中承傳人敍用
정조 11년 · 강
正言趙星逵上疏討賊仍陳十條賜批
정조 11년 · 목
疏略曰今於諸逆法當肆巿而梟示而止罪宜軍律而酌處而停焉其餘參謀之徒亦付罔治之科臣竊悶之伏願一從三司之請焉臣有區區仰瀆伏乞更賜澄省殿下以睿知之資有光明之學遊心於帝王之術政令施措之間務其實效則以爲出治之本制治之要矣第伏念近來習俗不務實效民憂國計世鮮其人架漏牽補豈非大可寒心哉臣嘗懷爲國一效之忱恥與世苟同之態痼弊於一國之政蠹害於萬民之命者固不可一一枚擧若以其大者言之則漁鹽收稅一也科擧累人二也武備解弛三也官爵偏授四也錢貨誤俗五也醫官不擇六也邑隸額衆七也土豪防結入也漕卒舞弄九也守令貪墨十也伏願殿下留神裁度焉臣本庸愚百不肖似於淸朝繩糾之責亟鐫臣職批以上段討賊之請有犯禁處豈可賜答乎次陳爲學之要言言切實當體念附陳諸條無不切中予甚嘉之其中漁鹽之弊必欲一番通處此蓋繼述蠲恤之聖德至善也然其通變如不適宜反恐有累於成憲年來屢詢廟堂訪及諸道而尙未得劃一之策以此耿耿在中與科弊武備官方錢貨醫選邑額防結漕卒貪風事下廟堂別講矯弊之方期有實效爾其勿辭察職
정조 11년 · 강
大司諫李益烍上疏辭職仍請諸賊加律賜批
정조 11년 · 목
疏略曰臣至庸且劣淸朝自知不合乞遞臣職惟彼喆翼等諸賊只用軍律同參之群凶亦付罔治如是而可以拔亂本定人志乎伏願伏法諸賊夬施孥戮之典鉉赫等更加嚴覈施以同參之律批以勿煩爾其勿辭察職
정조 11년 · 강
掌令權坪上疏辭職仍請諸賊加刑賜批
정조 11년 · 목
疏略曰臣所患痢症萬無起動之望乞遞臣職臣方祈免不宜及他而窮凶極惡或梟示或竄配至於放送臣實痛心伏願梟示諸賊孥藉之典亟命擧行酌處及放送諸賊一竝拿鞫快正邦刑批以勿煩爾其勿辭察職
정조 11년 · 강
持平沈銖上疏辭職仍請諸賊加律賜批
정조 11년 · 목
疏略曰臣之老母方患泄痢目下情私豈有一日離捨之望臣寧伏違逋之誅不敢冒出乞遞臣職今番諸凶誠天地間一大變也一切寬綏不施當刑此臣之未曉者也伏願更加三思喆沃等快施孥藉之典其他諸賊亟施邦刑批以勿煩爾其勿辭察職
정조 11년 · 강
有政吏曹判書吳載純兵曹參知李師㾾進
정조 11년 · 목
敎曰幸行當前承傳擧行極爲苟艱宣傳官未差之代勿拘常格以曾經承傳人中今日政各別擇擬事分付○以李趾采爲白川郡守金相龜爲義城縣令李晟爲慶興府使安弘迪爲昭寧園守奉官初仕也以張翼大爲惠山僉使
정조 11년 · 강
命各營試放入格依判下施賞
정조 11년 · 목
因禁衛營御營廳試放別單竝敎以依判下分等施賞後草記又因總戎廳守禦廳試放入格別單竝敎以依判下施賞後草記
정조 11년 · 강
命罪人金廣春捉來擧行
정조 11년 · 목
原春監司金載瓚以罪人金廣春自德源府捉因不得移送推覈馳啓敎以捉來擧行事回諭
정조 11년 · 목
予曰畿內農形何如有防曰禾穀善爲登熟云矣
정조 11년 · 강
持平吳彥敎上疏辭職仍討賊賜批
정조 11년 · 목
疏略曰臣初入臺地無他情勢懲討義急宜卽竭蹶而第臣病情實無供職之望乞削臣職臣方乞免不宜贅陳而丙丁以後諸賊及前年五九月事擧國臣民之痛冤將何以少洩哉至於今番堤橫之獄施律不過喆翼輩六賊草草了當將何以勵四方觀聽也伏願廓揮乾斷明正典刑批以勿煩爾其勿辭察職
정조 11년 · 강
行召對于誠正閣閣臣李秉模承旨朴天衡玉堂全履翼趙鎭宅假注書趙台榮記事官李相璜金祖淳
정조 11년 · 목
講宋名臣錄○予命鎭宅曰邑誌凡例持來乎鎭宅曰持來矣予覽訖曰善爲矣此凡例欲爲下送于各邑耶鎭宅曰欲爲下送矣予曰第依下送而其如一詳錄何可必也
정조 11년 · 강
命畿營試放依京營例施賞
정조 11년 · 목
因京畿監司徐有防軍兵試放狀啓敎以依京營例施賞後狀聞事回諭
정조 11년 · 강
命報謝祭十二日擧行
정조 11년 · 목
禮曹判書金履素啓言七月祈晴祭後報謝祭有待秋擧行之命矣今十二日爲吉請以此擧行從之
정조 11년 · 강
王大妃殿進御香砂六君子湯命自今日依前方限五貼更爲煎入榻敎也
정조 11년 · 강
命中宮殿進御加味達生散五貼製入榻敎也
정조 11년 · 목
予命豊之曰佛手散三貼明日先爲製入以備臨時之用人蔘亦爲作末封入也豊之曰當以羅蔘作末乎予曰宜用羅蔘而每一錢重作一封限五錢作末封入鹿茸亦不可不預備此亦作末封入也
정조 11년 · 강
命總戎廳軍餉只丙午條徵捧
정조 11년 · 목
總戎使徐有寧以壬寅丙午兩年條爲先牧捧啓敎以今年畿農異於所料糴政之新舊竝督方以爲慮軍餉體重雖難闊狹壬寅丙午兩年條一時俱懲民情必有難支之歎只以丙午條分數懲捧事回諭
정조 11년 · 목
予曰總戎使狀啓壬寅丙午兩年條軍餉俱請準捧兩年停退條數爻爲幾何副司直徐有寧曰壬寅條三千餘石丙午條七千餘石矣予曰兩年條之一時竝徵民力似難支吾予意則不如使民專力於最近一年條之爲得也又命有寧曰回諭中分數二字卿將如何奉行乎本道今年雖無尤甚邑各邑中亦必有被災之面此等處不可不量宜減數以紓民力回諭中用分數二字正以此也須與道伯相議善處也若能捧得折半亦可善收殺矣有寧曰本營軍餉見存只二萬餘石元數旣少又爲折半分留故每致新舊不相繼之患且今北漢城堞公廨倉舍無一完處至於譜册奉安處不可不修改而物力初無出處就本營留庫中貸用來頭亦無充報之路若以關西小米償給庶爲藉手之道故敢達予曰近來總廳用度名色漸多若能於此節損則豈至於此乎且以耗條言之一年千餘石苟能節用留儲二十年之後可爲二萬石節損之效必如是矣卿須以此爲捄弊之策可也至於關西小米取用事金判府事嘗陳達防塞似難遷動矣有寧曰乃是自戶曹還償者矣予詢大臣在議政李在恊曰戶曹經用每不能自給恐無以還償矣右議政兪彦鎬曰本廳所需雖似切迫朝家實無充給之道予曰若以添餉區劃則何如有寧曰守禦廳嘗得添餉而臣則不敢爲請然而北漢凡百視南漢不及矣予曰修改一款姑先措置而從後更議宜矣予曰卿等因領相之不參次對而不欲稟事領相豈不以爲不安乎卿等事可謂過矣彦鎬曰臣等有不得徑定可否而仰稟矣予命刑曹判書尹蓍東曰今番氷契事冶匠事卿可謂善決矣冶匠則渠輩必有冤抑之端故雖被再次定配之罰而又有今番擊錚之擧日前處決於渠輩可謂善政矣永契事則設令班戶不無作弊之端揆以事面終是此勝於彼矣著東曰招致冶匠輩曉諭則自刑曹門外張樂出去矣予曰雜鐵廛初名破鐵廛而中間改以雜字云今不可復其舊名乎中方鐵名色之追書巿案又在何時耶戶曹判書徐有隣曰未知何時而加書則分明矣予曰冶匠輩之效勞於國役相資於日用者多矣使之失利殊非事理有司之臣如是處決誠得宜矣予曰向時禁御營草記批答卿等見之乎日前守禦使亦以御將事傳敎可以仰認爲言矣大抵戚里與宦侍自古同稱戚里之不可與外朝相關亦與宦侍無異矣予於慈殿慈宮本第豈無顧藉之心而及陷於罪則予亦末如之何至於此家則罪半他人罰必倍之此豈非此家人之十分戒愼處乎向來禁將草記事兩營門之此等相關猶無足怪也而若有大於此等事不當相關處而相關則厥罪當如何哉予之不用戚里已成一副規模金洪兩家亦且不用今若使御將家干預朝政則便與初元政令爲兩截矣豈其可乎丙申以後專任外朝象尙無規模議者必以爲反不如用戚里之時而非但今之戚里不如古之戚里予之不任戚里已成走坂之勢不可變改故也御將自是蔭官寧或生心於通關外朝千預朝政之習而亦不可放過故爲此先事之戒矣在恊曰臣等亦豈不知哉予曰伊時辭敎予亦自知有過當處但其中賤字非謂其已然也蓋慮其將然也然賤之害則止於其身而不欲賤之害又不知至於何境矣伊日訓將處亦有傳敎禁將則以太卑爲罪訓將則以太高爲罪未知孰優孰劣也蓋驕字卽驕武驕弁之驕字猶是文臣摧抑武臣之例稱而至於沽衒二字則又與驕字有異此等處不可不速改也且丙申以來訓將先生案尤豈非鑑戒處乎在恊曰驕字雖文宰猶爲不可況武將乎予命彦鎬曰九日製科次後始見卿矣卿亦老矣伊日所飮不多而何至於過醉乎彦鎬曰尙切惶悚矣
정조 11년 · 강
命金健瑞論賞令司譯院稟處
정조 11년 · 목
左議政李在恊啓言東萊府使李敬一狀啓以爲接倭館方重修之際譯官金健瑞辦出私錢一新重達論賞之典請令廟堂稟處矣不必自廟堂論賞令司譯院請稟處敎以令司譯院考例稟處
정조 11년 · 강
命內閣首吏定配差使員卽令辭朝
정조 11년 · 목
敎曰近來閣吏之頑濫愈往愈甚至今日莫重御筆奉安之行以致擧行之顚錯陪奉差使員尙不知委致勤提問如有法網自本閣奉行傳敎如是慢忽乎閣臣之不能修擧非不欲處分而向來飭敎非敢承聞者而猶復恝然視閣事如逆旅到今更欲提飭徒歸屑越置之不屑之科姑不處分閣中首吏及擧行該吏今日內該道首站定配差使員卽今辭朝到本道後迎奉節次自本閣依筵敎行會道臣處
정조 11년 · 강
直閣鄭大容待敎尹行任聯疏自列賜批
정조 11년 · 목
聯疏略曰御筆陪奉事體莫重而臣等漫不省察不能知委於差員又不能關飭各邑以致擧行之臨時窘束罪合萬死定配之命只及於該吏臣等何敢晏然自居乞降郵罰批以罪在下吏意在不屑爾等察職
정조 11년 · 강
直提學李秉模陳疏自列賜批
정조 11년 · 목
疏略曰御筆模寫擧行臣實爲之則知委關飭皆臣之職也兩僚雖自引罪專在臣乞降威罰批以下寮之失卿其勿辭行公
정조 11년 · 목
以尹翊東爲校理徐配修爲副校理沈能翼爲修撰韓用龜爲副修撰魚錫定爲右尹金鍾正爲判義禁鄭述祚爲知義禁
정조 11년 · 강
十三日眞殿行祭時齋宿處所命依前爲之事分付
정조 11년 · 목
東南關王廟纛所祭在再明也
정조 11년 · 강
御熙政堂行晝講仍召見輪對官知事李▣特進官蔡弘履承旨朴天衡玉堂李鼎德韓用龜假注書李義觀記事官李相璜金祖淳宗臣西淸君煜武臣許冥判府事李福源
정조 11년 · 목
講中庸○福源曰向於賜祭傳敎伏承光朝稱賞先臣之敎兩朝恩渥感結幽明矣予曰致祭時子孫外來見者幾人福源曰朝廷則徐判府事及左右相來見矣予曰輪對官入侍
정조 11년 · 강
命宣傳官申純恩典自兵曹草記
정조 11년 · 목
因宣傳官申純騎蒭沒技別單敎以近來本廳五巡全布三巡全布頻有之參下之出六夥然恩典未免屑越因前兵判所奏以出六後陞敍定式而至於騎蒭沒技係是單巡雖令賜第似不至太濫射會異於國試已例亦無可據前此只有梁埉堂下資窮後筵稟加資之事此或可倣乎兵判訓禁將各陳意見自兵曹草記事分付
정조 11년 · 강
命楊州應資漏落人竝口傳下批
정조 11년 · 목
京畿監司徐有防以楊州牧應資漏落人加資令該曹稟處啓敎以應資中落漏人竝令該曹口傳下批有旨卽爲分給事回諭
정조 11년 · 강
遣承旨分詣受香所奉審摘奸
정조 11년 · 목
東南關王廟纛所癸在明日也
정조 11년 · 강
命孝昌墓遣官攝祭宜嬪墓遣都尉致祭
정조 11년 · 목
敎曰十四日孝昌墓遣官攝祭初獻官曾經輔養官中爲之宜嬪宮墓遣都尉致祭以此分付
정조 11년 · 강
詣摛文院齋宿仍召見大臣及前北伯領議政金致仁判府事徐命善金熤前咸鏡監司鄭民始
정조 11년 · 목
具翼善冠袞龍袍乘輿出恊陽門詣摛文院䧏輿陞座○予曰卞觀海丁希泰醫術何如云耶致仁曰精明矣予曰向聞領敦寧言李明運醫術極爲詳明云果何如致仁曰產室雖未設廳時時診候宜矣予曰審愼之道在於醫官而實難其人捲草官今當差出而尢無可合人矣命善曰吏判可合矣予曰卿等中誰果偕老耶致仁曰金判府事偕老矣予命熤曰卿於兄弟間如儒者云聞甚可貴矣命善曰此大臣之兄居家爲嚴父兄云矣予曰向日上言中書院請建極猥濫矣致仁曰駭然矣熤曰今於懷德請建不可一例防塞矣予曰領相之不許請建豈或致敬不足而然耶敎曰前北伯入侍予曰卿從北道來有何民瘼之可聞耶民始曰北關爰遠多有王化不及處是可悶也予曰今番四處立碑事何如民始曰其在瞻聆亦爲聳動之一助矣予曰卿之出去後事端多出矣民始曰趙時偉事臣切痛惋矣
정조 11년 · 강
命歸州寺僧統印造給
정조 11년 · 목
前咸鏡監司鄭民始啓言釋王寺所重自別不可無統領之人歸州寺有僧統故僧統名號及印信已爲移給於釋王寺而至於歸州寺則僧統印一顆自朝家造給似好故敢達從之
정조 11년 · 강
命北道各邑災結許頉以査起充災
정조 11년 · 목
前咸鏡監司鄭民始啓言本道災政臣雖未及査正而元田沓被災不過百餘結旣知其永災而不爲許頉則殊非朝家軫恤之意使各其巴査得新起及續田陞元者以充今年永災則在公家別無所失令道臣査實狀聞許頉後依此擧行似好故敢達從之
정조 11년 · 강
命北靑大峴撥所移置居山
정조 11년 · 목
前咸鏡監司鄭民始啓言利城一境之內有三撥民將不堪以北靑大峴撥所移置於居山而罷利城羅下撥亦無所妨故敢達從之
정조 11년 · 강
命北關人立後自該曹覆啓立案
정조 11년 · 목
前咸鏡監司鄭民始啓言凡立後者必呈禮曹立案而遐鄕之人不知法意或呈營邑立旨或有私自繼後至於北關此弊尢甚不可無別般變通自今以後如有立後者告於本邑轉報道臣每於歲木枚擧狀聞自該曹覆啓知委至於該曹立案例納特減其半自本道監營都捧上送似好故敢達從之
정조 11년 · 목
領議政金致仁啓言日昨政亞尹望遽以頃日陞擬之人擬入銓曹事未免大錯伊日日赴政政官請重推從之
정조 11년 · 강
都總管鄭述祚疏辭新資賜例批
정조 11년 · 강
吏曹判書吳載純陳疏自列賜批
정조 11년 · 목
疏略曰咋日政右尹末擬有不審之失以致大僚囚禁該吏之擧莫非臣疏率之致乞賜鐫削仍加重勘批以卿其勿辭行公
정조 11년 · 강
命訓將李敬懋兼察禁將守禦使金鍾秀兼察總戎使
정조 11년 · 목
政院以總戎使徐有寧禁衛大將徐有大東南關王廟受香出去啓敎以禁將則訓將兼察總戎使則守禦使兼察牌招聽傳敎
정조 11년 · 목
敎曰殿座時及齋殿與小次雖於降帳一後無異殿座承宣之凡有奏事皆直達自是常式今日以院隸請承傳色事未前有不可無飭此等易行之事如是做錯當該承旨爲先從重推考都承旨亦爲推考
정조 11년 · 강
詣璿源殿行荼禮
정조 11년 · 목
具翼善冠袞龍袍乘與出摛文院詣竭暉門內降輿入璿源殿敎曰大臣都尉入來參班事分付就版位行四拜禮詣殿內三上香行禮如儀祭畢命大臣入就殿內奉審訖出端暉門乘輿由仁政門入恊陽門還內
정조 11년 · 강
召見承旨洪仁浩藝文提學徐有隣于重熙堂
정조 11년 · 목
予曰宜嬪宮致祭錦城尉已受香出去耶仁浩曰已傳香矣予曰祥祭祭文曾有親撰者承旨出往該宮使忠義依祝式書之而孝昌墓香祝及宜嬪墓香祝權安於書題所待明曉出往墓所朝上食時兼行攝祭可也攝祭祭官皆令徑詣好矣仁浩曰祥祭則有三獻致祭則只單獻何以擧行乎予曰致祭行三獻可也仁浩曰孝昌墓旣已塡差大祝祭文何以爲之乎予曰藝文提學牌招製進可也昨年冬宜嬪葬禮時多賴承旨之檢擧得免紛雜之患云今亦依前爲之也予曰本宮致祭時則承旨依昨年例參班明日則參班於孝昌墓攝祭也
정조 11년 · 강
命罪人鎭協爲奴
정조 11년 · 목
原春監司金載瓉以罪人鎭協依鎭翼例一體爲奴事馳啓敎以依狀請施行事回諭
정조 11년 · 강
命罪人尹弼壽等更加嚴覈
정조 11년 · 목
左右捕廳啓言囚推罪人申萬大尹弼壽兩漢更加究問而一如前招更無究覈之道敎以名以捕廳投書之尙不跟捕已萬萬駭然此則寬限未必不爲一道至於製給上言一款覈出無難渠於敎誘人爭訟雖曰伎倆伊時原情頗有條理渠之自做與否可不究竟乎渠曰自做則亦黑試其信否乎尹弼壽等更加嚴覈今番則勿復如前期於出決末仍具意見草記
정조 11년 · 강
遣承旨詣魂宮墓所奉審摘奸
정조 11년 · 목
攝祭及致祭在明日也
정조 11년 · 강
王大妃殿進御香砂六君子湯命依前方自明日限五貼更爲煎入榻敎也
정조 11년 · 목
仁浩曰臣詣孝昌墓參班矣予曰不必畢說奉審無頉享事俱利成乎仁浩曰然矣孝昌墓上食例爲設行於丁字閣別茶禮排設於床石事曾有下敎而今番則攝祭爲重故雖兼上食亦爲過行於象設矣予曰善爲之矣聞孝昌墓所屬謂與宜嬪墓分定境界初不管攝且多侵侮紛鬧之患云若知所重之有在渠輩焉敢如此此後則勿分境界令孝昌墓所屬兼管宜嬪墓守護等節若有如前爭鬧之弊隨現重繩之意禮判出往墓所各別申飭下帖書付於各其直所戶判亦爲出往看審墓下當買之田土爲好禮戶判今日出去過夕上食後入來之意招致戶禮吏分付筵敎一通亦爲錄送可也下番翰林亦爲出去奉審也
정조 11년 · 강
命騎蒭沒技賞典依二巡全布例付標
정조 11년 · 목
兵曹啓言宣傳官申純騎蒭沒技各陳意見草記事命下矣訓將李敬懋以爲射會異於國試施以加資陞六賜第恐歸末流之弊云禁將徐有大以爲賜第一款實非自下輕議云矣沒技之賜第加資雖是法典射會有異國試不可輕議敎以騎雖倍劃柳則單計自有輕重之殊卿等之言旣如此可謂大經大法此後騎蒭沒技賞典依二巡全布例付標事令該房知悉
정조 11년 · 목
兵曹啓言景福宮攔入人捉來査問則農圃萊田次知趙種同耍與同入故隨入現捉云農圃作者之率入誠極驚駭作者及攔入人自臣曹嚴加科治衛將請令該府拿處允之
정조 11년 · 강
命右捕將李敬懋重推該校鄭德秀等移送攸司嚴囚捧供
정조 11년 · 목
禁衛營以左捕廳軍官鄭德秀右捕廳軍官崔昌奎嚴囚啓敎以渠輩亦具人事宜知所重初不待令以致摘奸之見闕若念所重焉敢乃爾左將新叨無怪其不能捉飭右將之如此極爲駭然右大將李敬懋爲先從重推考左大將不爲推考該校等移送攸司嚴囚捧供以聞事分付
정조 11년 · 강
命軍官鄭德秀崔昌奎移送禁府處之
정조 11년 · 목
刑曹啓言軍官鄭德秀乃是出身崔昌奎曾經同知請竝移送義禁府處之允之
정조 11년 · 강
召見尙衣提調鄭昌順于誠正閣
정조 11년 · 목
予曰先朝所御玉帶今多傷缺此是貴重之物方欲政補卿問于玉匠能善修補否眞玉似難求得以唐燔玉爲之好矣昌順曰曾聞唐燔玉不得雕琢云且此帶是爲法服使行時貿得眞玉以爲粧出似好矣予曰不必如是與土工相議爲不爲間先爲徵稟也予曰前北伯上來在卿似不孤單矣昌順曰然矣而昨聞其言則凡於官職不爲行公云矣予曰外任則行之內職則不膺在聽問似如何矣
정조 11년 · 강
命九日製入格儒生明日待令
정조 11년 · 강
命宜嬪墓山直起鬧各別痛治
정조 11년 · 목
禁衛營啓言臣馳往孝昌墓聞與宜嬪墓山直起鬧之說捉入監官金德龜問其委折則以渠田疇相連之故冒禁犯耕山直言于典監至有禁止之擧因此含嫌語侵典監守直官奪其山直帖文使之斥退而山直則旣無所失監官則不知宜嬪墓事體之重恣意凌侮於典監者究厥所爲實由於局內禁養渠獨自專有此紛紜之弊敎以此後摘奸更或如前起鬧各別痛治後草記也
정조 11년 · 목
因囚單子敎以付過放送
정조 11년 · 강
景慕宮命明日展拜
정조 11년 · 목
敎曰明日當由月覲門展拜該房知悉
정조 11년 · 강
召見承旨南鶴聞及入格儒生于重熙堂
정조 11년 · 목
敎曰同副承旨率入格儒生入侍
정조 11년 · 강
司直鄭民始疏陳義理仍辭兼帶諸任賜此
정조 11년 · 목
疏略曰臣還朝之後依前屛伏卒遂初心不意誤恩屢加兼務荐叨經筵籌司卽前日逡巡之地至於惠局乃是重任尢非所可冒當者誠不知措躬之所也噫一自夏明兩賊之出倫綱斁矣義理塞矣爲臣子者忍忘君父之讎徒帝物我之累懲討之論亦分畛域堤防之政惟意闊狹況昨冬慈敎之頒下臣民之憤冤不容一日忍耐寧有如許國體乎臣所以仰事者不過義理二字尙可以貪戀榮寵隨行逐隊乎乞遞臣兼帶諸任批以扶植義理在卿等日前筵席已聞卿等言卿其勿辭行公
정조 11년 · 강
命吏曹判書吳載純參判李秉模以前牌催促
정조 11년 · 목
因違召啓稟敎以無端違牌事體未安傳旨竝勿施仍以前牌催促
정조 11년 · 강
有政吏曹參判李秉模參議李時秀兵曹判書鄭昌順進
정조 11년 · 목
以宋民載李敬運爲修撰李書九爲副修撰魚錫定爲副總管
정조 11년 · 목
具翼善冠袞龍袍乘輿出協陽門由建陽門出月覲門入逌覲門詣齋殿門外䧏輿入齋殿少頃出東狹門就版位行禮詣殿內奉審訖出齋殿門乘輿由月覲門入協陽門還內
정조 11년 · 강
召見藥房提調于熙政堂仍行抄啓文臣課講都提調洪樂性提調沈豊之抄啓文臣李書九鄭東觀韓致應韓商新洪義浩鄭晚錫宋祥㾾金祖淳洪樂貞張錫胤李相璜尹永僖尹光顏李義觀
정조 11년 · 목
請對也○樂性曰明日產室廳排設時刻頗早擧行凡節今日不可不稟定矣予曰陳達也樂性曰產室以何殿排設乎予曰大造殿排設好矣樂性曰捲草官明日差出而銓曹當以何人備擬乎予曰誰有可合者乎向日領相則以畿伯及提調二人擧似而此二人陞資屬耳其陞品踐歷甚淺且畿伯則遞任爲難提調則旣在藥院之任難以兼行矣樂性曰然則何以爲之予曰延豊君何如耶樂性曰好矣予曰延豊君心事凡節素好蓋善人矣尙未爲吏判殊未可知矣此後有窠當首爲之矣樂性曰產室醫官望受點後多有擧行矣予曰卿等筵退後望單入啓可也而別掌務以何人爲定耶樂性曰李周憲無頉云矣予曰好矣樂性曰擧行凡節一竝省減而至於懸鈴關係緊重不可不爲矣予曰卿等退出後擧行凡節一傡書入而懸鈴則置之也豊之曰提調輪直則翰注亦當別省記入直矣予曰翰林則皆是新進以兼春秋入直也豊之曰產室排設後臣等當爲奉審矣予曰今番處所乃是寢殿卿等當自外奉審而排設諸節似無以奉審矣仍命開講宋祥濂等進講
정조 11년 · 강
副修撰李書九以母病陳疏乞遞批許救護
정조 11년 · 강
命丁希泰議藥同參加啓下使之一體直宿榻敎也
정조 11년 · 강
遞承旨朴天衡以尹行元代之
정조 11년 · 강
遞判義禁金鍾正知義禁李▣鄭述祚同義禁李度默
정조 11년 · 목
敎曰滞囚可悶禁堂與未肅拜人竝許遞政官牌招開政差出
정조 11년 · 강
有政吏曹判書吳載純
정조 11년 · 목
以金鍾秀爲判義禁尹塾金頤柱爲知義禁朴祐源爲同義禁金履毅爲溫陵參奉初仕也
정조 11년 · 강
以李祖源爲水原府使備薦也
정조 11년 · 목
敎曰今年畿農尤宜得人水原府使內遷之代另擇擬薦待下批今日下批仍令辭朝
정조 11년 · 강
遞判義禁金鍾秀知義禁尹塾同義禁金頤柱
정조 11년 · 목
因政院牌招啓稟敎以許遞前望單子入之
정조 11년 · 강
命產室廳所用雜物依判下爲之
정조 11년 · 목
內醫院啓言中官殿產室廳排設時所用白馬皮等令該曹進排此外雜物請依例取用允之敎以已有內備者依別單判下爲之
정조 11년 · 강
回諭濟州牧使李命俊